Document ID: 31994D0510

ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Ιουλίου 1994 που συμπληρώνει την απόφαση 93/603/ΚΕΠΠΑ σχετικά με την κοινή δράση που υιοθέτησε το Συμβούλιο βάσει του άρθρου I.3 της συνθήκης για την Ευρωπαϊκή Ένωση, όσον αφορά τη μεταφορά της ανθρωπιστικής βοήθειας στη Βοσνία-Ερζεγοβίνη (94/510/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως τα άρθρα 3, 5 και 11,
την απόφαση 93/603/ΚΕΠΠΑ του Συμβουλίου της 8ης Νοεμβρίου 1993 για την κοινή δράση που υιοθέτησε το Συμβούλιο βάσει του άρθρου I.3 της συνθήκης για την Ευρωπαϊκή Ένωση, όσον αφορά τη μεταφορά της ανθρωπιστικής βοήθειας στη Βοσνία-Ερζεγοβίνη (1),
την απόφαση 92/729/ΚΕΠΠΑ του Συμβουλίου της 20ής Δεκεμβρίου 1993 για τη συμπλήρωση της κοινής αυτής δράσης (2),
την απόφαση 94/308/ΚΕΠΠΑ της 16ης Μαΐου για την προσαρμογή και την παράταση εφαρμογής της απόφασης 93/603/ΚΕΠΠΑ (3),
ΑΠΟΦΑΣΙΖΕΙ:
1. Η διαχείριση του ποσού των 7,15 εκατομμυρίων Ecu που βαρύνει τα κράτη μέλη και το οποίο, δυνάμει της απόφασης 94/308/ΚΕΠΠΑ, δεν χορηγείται για τη στήριξη της διοίκησης της πόλης του Μοστάρ, γίνεται σύμφωνα με τις ακόλουθες λεπτομέρειες:
Η Προεδρία, κατόπιν προτάσεως ενός ή περισσοτέρων κρατών μελών ή της Επιτροπής, επικουρούμενη από συμβουλευτική ομάδα εργασίας, την οποία απαρτίζουν εκπρόσωποι των κρατών μελών και ένας εκπρόσωπος της Επιτροπής, λαμβάνει τις απαραίτητες αποφάσεις για την εκτέλεση της κοινής δράσης.
Η Προεδρία δύναται, υπό τις προϋποθέσεις του δευτέρου εδαφίου, να αποφασίσει να αναθέσει συγκεκριμένες πτυχές της εκτέλεσης των δράσεων αυτών σε ένα ή περισσότερα κράτη μέλη ή στην Επιτροπή.
Η Προεδρία υποβάλλει τακτικά έκθεση στη συμβουλευτική ομάδα εργασίας για το στάδιο της προόδου των δράσεων που αναλαμβάνονται.
2. Οι συνεισφορές των κρατών μελών, οι οποίες καθορίζονται βάσει της κλείδας ΑΕΠ, μπορούν να καταβάλλονται σε χρήματα ή σε είδος.
α) Οι συνεισφορές σε είδος θα προσαρμόζονται στους στόχους της κοινής δράσης. Η Προεδρία, επικουρούμενη από τη συμβουλευτική ομάδα εργασίας, αποφασίζει τον προσδιορισμό και τη λογιστική καταγραφή των συνεισφορών σε είδος που προτείνονται από ένα ή περισσότερα κράτη μέλη. Λαμβάνονται υπόψη μόνον οι συνεισφορές σε είδος που γίνονται μετά από την ημερομηνία ενάρξεως ισχύος της παρούσας απόφασης.
β) Εάν, για την εκτέλεση της κοινής δράσης, αποδειχθούν αναγκαίες συνεισφορές σε χρήματα, οι λεπτομέρειες της καταβολής τους θα καθορισθούν από την Προεδρία που θα επικουρείται από τη συμβουλευτική ομάδα εργασίας.
3. Η παρούσα απόφαση αρχίζει να ισχύει από σήμερα.
4. Η παρούσα απόφαση δημοσιεύεται στην Επίσημη Εφημερίδα.
Βρυξέλλες, 25 Ιουλίου 1994.

Labels: 19
5
10
3
18
15